A BIZOTTSÁG HATÁROZATA
(1997. július 28.)
az összetett takarmányban nem használható összetevők listájának létrehozásáról szóló 91/516/EGK határozat módosításáról
(EGT vonatkozású szöveg)
(97/582/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/24/EK irányelvvel1 módosított, az összetett takarmányok forgalmazásáról szóló, 1979. április 2-i 79/373/EGK tanácsi irányelvre2 és különösen annak 10. cikke (e) pontjára,
mivel egyes tagállamokban a szarvasmarhák szivacsos agyvelőbántalma (BSE) előfordulásának eseteiről számoltak be; mivel egyes tagállamokban a súrlókór is előfordul; mivel a BSE és a súrlókór kórokozói szájon keresztül átvihetők;
mivel a szarvasmarhafélék BSE betegsége vélhetően onnan származik, hogy takarmányukhoz olyan fehérjéket használnak fel, amelyeket szivacsos agyvelőbántalom kórokozókat hordozó kérődzőkből nyertek anélkül, hogy azokat hatékonyan kezelték volna ezen kórokozók hatástalanítása céljából;
mivel a Bizottság, annak érdekében, hogy megvédje a kérődzőket azon egészségügyi kockázatoktól, amelyeket a fehérjekezelési módszerekkel nem teljesen hatástalanított kórokozók jelentenek, elfogadta a legutóbb a 95/60/EK határozattal3 módosított, a szarvasmarhák szivacsos agyvelőbántalma elleni bizonyos védőintézkedésekről és az emlős-eredetű fehérjékkel történő takarmányozásról szóló, 1994. június 27-i 94/381/EK határozatot4; mivel ez a jogi eszköz megtiltja a kérődzők emlősszövetből kivont fehérjével történő etetését, miközben megállapítja, hogy ez alól egyes termékek kivételt kell, hogy képezzenek, mivel nem jelentenek egészségügyi kockázatot;
mivel az egészségügyi kockázatok azzal függnek össze, hogy a kérődzőket olyan takarmánnyal etetik, amely emlősszövetből kivont fertőzött fehérjét tartalmaz, valamint nem lehet kizárni a betegség átterjedését az emberre, a Tanács 1996. április 1-3-i ülésén további intézkedések elfogadásáról határozott az emberi és állati egészség védelmében;
mivel a legutóbb a 95/274/EK határozattal5 módosított 91/516/EGK bizottsági határozat6, megállapítja azon összetevők listáját, amelyek felhasználása az összetett takarmányokban tilos;
mivel gyakorlati okokból és a jogkövetkezetesség érdekében a kérődzőknek az emlősszövetből kivont fehérjével történő etetésére vonatkozó tilalmat, amely már szerepel az állat-egészségügyi jogban, be kell vonni ennek megfelelően a takarmányokra vonatkozó jog hatókörébe; mivel a listát ki kell terjeszteni, hogy már a takarmány előállítása során tiltott legyen ilyen fehérjék felhasználása a kérődzőknek szánt összetett takarmányokhoz;
mivel a megállapított rendelkezések azon szigorúbb rendelkezések sérelme nélkül alkalmazandók, amelyeket az egyes tagállamok hozhattak a legutóbb a 92/118/EGK irányelvvel7 módosított, az állati hulladékok ártalmatlanítására és forgalomba hozatalára, továbbá az állati eredetű illetve halból készült takarmányok kórokozókkal szembeni védelmére vonatkozó állat-egészségügyi előírásokról, valamint a 90/425/EGK irányelv módosításáról szóló, 1990. november 27-i 90/667/EGK tanácsi irányelv8 1. cikke (2) bekezdésében foglalt engedélynek megfelelően,;
mivel az e határozatban előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A 91/516/EGK határozat melléklete e határozat mellékletének megfelelően módosul.
2. cikk
A mellékletben megállapított rendelkezések a 94/381/EGK határozat és a tagállamok által a 90/667/EGK tanácsi irányelv 1. cikkének (2) bekezdése alapján elfogadott rendelkezések sérelme nélkül alkalmazandók.
3. cikk
Ezt a határozatot 1997. december 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 1997. július 28-án.